SAKIT GIGI
Oleh: John Kenedy Bucek [NSL.05]
Busu wan Acil Atul ngini pangantin hanyar, buhannya sudah manjalani malam partama. Pas malam kaduanya, bakajutan Acil Atul sakit gigi rahatan tangah malam, wan manggaraung manangis, “Saaaakiiit, sssssaakiit Kanda’ae!”
Lalu laki sidin mamadahi nang bini, “Jangan nangis Dinda’ae, kena kadangaran abah labar am mun sidin bangun!” (Pas jua kamar mintuha di higa).
Sakalinya Acil Atul ni batambah nyaring manangis, dipadahi Busu pulang, “Sudah gen Dinda’ae, jangan tapi hamuk kakaya ngitu manangis, tahani haja dahulu, isuk hanyar dicabut!”
Mandangar pina galu di kamar subalah, tabangun nang mintuha, kada banyak pikir lagi sidin langsung ha maninjak lawang kamar Busu wan Acil Atul wan bakuciak ha pulang sidin, sampai takajut Busu wan Acil Atul mandangarnya.
“Mati anak unda mun nyawa hanyar isuk mancabutnya, cabut kada wahini, mun kada unda bunuh nyawa!”
Sindam Busu mandangar ujar mintuha kaya itu tadi sambil manggatar Busu kada wani kaluar pada kalambu. Asa panasaran nang mintuha langsung manyingkai ka kalambu Busu wan Acil Atul. Takajut nang mintuha malihat Acil Atul baduduk sambil manjapai ka pipi wan Busu umpat jua maurut kapala nang bini, sambil supan mintuha batakun wan buhannya badua.
“Napa nang handak dicabut isuk, Nak?”
“Ngini nah bah, gigi Atul sakit jar, handak minta cabut akan malam ini, mana ada duktur atawa mantri jam saini buka makanya ulun mamadahi inya tahan satumat sampai isuk hanyar dicabut,” jar Busu mangisahakan.
“Ouwhh.. damintu kah kisahnya, unda kira nyawa lagi bakudaan isuk hanyar mancabutnya, amun kaya itu ayuha nak lah abah handak guring lagi,” jar nang mintuha sambil kaluar kamar kasusupanan.
ind_Latn zsm_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn